OBH 5662/2000.
Az állampolgári jogok országgyűlési biztosa általános helyettesének jelentése
Előadó: dr. Fogarassy Edit
Az eljárás megindulása:
	A Hivatalomhoz forduló panaszos beadványában a XIV. kerületi Rendőrkapitányságon tett feljelentésével kapcsolatosan a rendőrség intézkedésének elmulasztását sérelmezte.
Az ügyben alkotmányos állampolgári jogokat érintő visszásság gyanújára tekintettel vizsgálatot rendeltem el, melynek keretében a XIV. kerületi Rendőrkapitányság vezetőjétől felvilágosítást, továbbá a nyomozati iratok megküldését kértem.

Érintett alkotmányos jogok:
•	Jogállamiság, jogbiztonság elve (Alkotmány 2. § /1/ bek.)
•	Tisztességes eljáráshoz való jog (Alkotmány 57. § /1/ bek.)

Az ügy jogszabályi háttere:
•	1973. évi I. törvény a büntetőeljárásról (Be.):
126. § (1) A feljelentés beérkezésétől számított három napon belül a nyomozás megtagadásáról vagy elrendeléséről kell határozni. Ha a feljelentés alapján ebben nem lehet megnyugtatóan állást foglalni, tizenöt napon belül a feljelentés kiegészítésének van helye. Ezt a határidőt a nyomozó hatóság vezetője indokolt esetben tizenöt nappal, ha pedig vizsgálatot kell tartani, további harminc nappal meghosszabbíthatja.
127. § (1) A nyomozást határozattal meg kell tagadni, ha a feljelentésből vagy a feljelentés kiegészítése során szerzett adatokból megállapítható, hogy
a) a feljelentett cselekmény nem bűncselekmény, vagy a bűncselekmény alapos gyanúja hiányzik,
b) a büntethetőséget kizáró vagy megszüntető ok áll fenn;
c) a feljelentett cselekményt már jogerősen elbírálták.

A vizsgálat megállapításai:
	A panaszos 2000. május 2-án tett feljelentést a XIV. kerületi Rendőrkapitányságon, mert az elhunyt felesége tulajdonában levő lakást feltörték. A rendőrkapitány tájékoztatása szerint a panaszos "feljelentése tárgyában az eljárást 2000. szeptember 28-án lezárták, mivel sem bűncselekmény, sem szabálysértés elkövetése nem volt megállapítható." Megállapították továbbá, hogy az eljárás befejezéséről a panaszost adminisztrációs hiba miatt nem értesítették, amit 2001. március 27-én pótoltak. A 154-426/2000. ált. számú értesítés szerint a feljelentett személy cégének jogos tulajdonába jutott be.
A Fővárosi Kerületek Földhivatalától beszerzett tulajdoni lapok alapján megállapítható, hogy a kérdéses ingatlant - formai hiányosságok miatt - nem jegyezték be a panaszos felesége által alapított kft. nevére. Az 1997-ben a kft. által újra értékesített ingatlanon így a későbbi vevő - egy másik cég - sem szerezhetett tulajdont. A tulajdonjog megállapítása így polgári bíróság hatáskörébe tartozik.
	A rendőrség tájékoztatásából ugyanakkor egyáltalán nem derül ki, hogyan zárták le az eljárást, milyen eljárási cselekményeket végeztek; nyomozati iratokat pedig - többszöri felhívásom ellenére - nem bocsátottak a rendelkezésemre. A Be. 126. § (1) szerint a feljelentést követő 3 napon belül határozni kell a nyomozás elrendeléséről vagy megtagadásáról. A rendőrség mulasztást követett el azáltal, hogy a panaszos feljelentése nyomán - a rendelkezésre álló információk és a panaszosnak írt, általános számra iktatott értesítés tanúsága szerint - nem indította meg a büntetőeljárást, és az ügyben nem hozott alakszerű határozatot.
	Mindezekre tekintettel vizsgálatom során megállapítottam, hogy a XIV. kerületi Rendőrkapitányság eljárása visszásságot okozott a jogállamiságból eredő jogbiztonság elvével, valamint a tisztességes eljáráshoz való joggal összefüggésben, ennélfogva felhívom a rendőrkapitány figyelmét, hogy a jövőben - a hasonló jogsértések elkerülése végett - a feljelentett bűncselekmények esetén minden esetben indítsák meg a büntetőeljárást és hozzanak alakszerű - megtámadható - határozatot.

Budapest, 2001. november 26.

Takács Albert